Na temelju članka 17 , članka 289, a u svezi čl. 41, i čl. 42. Zakona o socijalnoj skrbi ( „Narodne novine“ br. 18/22., br. 46/22.) članka 35. točke 2. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15 ,123/17,98/19, 144/20.), te čl. 39. Statuta Grada Dubrovnika ( „Službeni glasnik Grada Dubrovnika“, broj 02/21.*)* Gradsko vijeće Grada Dubrovnika na \_\_\_\_\_\_\_\_\_\_\_\_sjednici, održanoj \_\_\_\_\_\_\_\_\_\_\_., donijelo je

 **O D L U K A**

**o socijalnoj skrbi**

1. **OPĆE ODREDBE**

Članak 1.

Ovom Odlukom utvrđuju se prava iz socijalne skrbi koje osigurava Grad Dubrovnik (u nastavku teksta: Grad) propisana zakonom kojim se uređuje socijalna skrb (u nastavku teksta: Zakon) te prava iznad standarda, uvjeti i način njihova ostvarivanja, korisnici socijalne skrbi i postupak za ostvarivanje tih prava.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Poslove u svezi s ostvarivanjem prava iz socijalne skrbi propisanih ovom Odlukom provodi Upravni odjel za obrazovanje, šport, socijalnu skrb i civilno društvo (u nastavku teksta: Odjel) samostalno ili u suradnji s ostalim upravnim odjelima Grada, područnom jedinicom Hrvatskog zavoda za socijalni rad (u nastavku teksta: Zavod), Hrvatskim zavodom za mirovinsko osiguranje, mjesnim odborima, vjerskim zajednicama, udrugama, ustanovama socijalne skrbi i drugim fizičkim i pravnim osobama.

Članak 3.

Prava iz socijalne skrbi utvrđena ovom Odlukom ne mogu se ostvariti na teret Grada ako je Zakonom ili drugim propisom određeno da se ostvaruju prvenstveno na teret Republike Hrvatske te drugih pravnih ili fizičkih osoba.

Ukoliko zbog smanjenog ostvarivanja proračunskih prihoda nema dovoljno sredstava za isplatu socijalnih prava utvrđenih ovom Odlukom gradonačelnik će, na prijedlog pročelnika Odjela, privremeno obustaviti isplatu istih ili odobriti u umanjenom iznosu razmjerno postotku ostvarivanja proračunskih prihoda, a ako prihodi budu trajno smanjeni predložit će Gradskom vijeću izmjenu socijalnog programa Grada kao i izmjenu ove Odluke.

Članak 4.

Poslove ili dio poslova u ostvarivanju prava iz socijalne skrbi propisanih ovom Odlukom, Grad može povjeriti nadležnom tijelu za socijalnu skrb za područje grada (u daljnjem tekstu: nadležno tijelo za socijalnu skrb), na temelju ugovora.

Grad može pružanje usluga korisnicima prava iz socijalne skrbi iz ove Odluke povjeriti pravnoj ili fizičkoj osobi ovlaštenoj za obavljanje tih usluga, na temelju ugovora.

**II. KORISNIK SOCIJALNE SKRBI**

Članak 5.

Pojam korisnika socijalne skrbi (u nastavku teksta: Korisnik) određen je Zakonom i ovom Odlukom.

Pojedini pojmovi u smislu ove Odluke imaju sljedeće značenje:

1. samac je osoba koja živi sama,

2. kućanstvo je obiteljska ili druga zajednica osoba koje zajedno žive i podmiruju troškove

 života, bez obzira na srodstvo,

3. samohrani roditelj je roditelj koji živi sam s djetetom, sam skrbi o njemu i sam ga

 uzdržava,

4. jednoroditeljska obitelj je obitelj u kojoj žive dijete, odnosno djeca i jedan roditelj,

5. dijete je osoba do navršenih 18 godina života,

6. mlađa punoljetna osoba je osoba koja je navršila 18, a nije navršila 21 godinu života,

7. odrasla osoba je osoba koja je navršila 18 godina, a nije navršila 65 godina života,

8. osoba starije životne dobi je osoba koja je navršila 65 i više godina života,

9. dijete s teškoćama u razvoju je dijete koje zbog tjelesnih, senzoričkih, komunikacijskih,

 govorno-jezičnih ili intelektualnih teškoća treba dodatnu podršku za razvoj i učenje, kako

 bi ostvarilo najbolji mogući razvojni ishod i socijalnu uključenost,

10. osoba s invaliditetom je osoba koja ima dugotrajna tjelesna, mentalna, intelektualna ili

 osjetilna oštećenja, koja u međudjelovanju s različitim preprekama mogu sprječavati

 njezino puno i učinkovito sudjelovanje u društvu na ravnopravnoj osnovi s osobama bez

 invaliditeta,

11. osoba potpuno nesposobna za rad je osoba starija od 65 godina, dijete do navršene 15.

 godine života ili osoba koju privremeno ili trajno nije moguće uključiti u radne procese,

 prema propisima o vještačenju i metodologijama vještačenja,

12. djelomično radno sposobna osoba je osoba kod koje je utvrđen djelomični gubitak radne

 sposobnosti prema propisu o vještačenju i metodologijama vještačenja,

13. beskućnik je osoba koja nema mjesto stanovanja niti sredstva kojima bi mogla podmiriti

 troškove stanovanja, a privremeno je smještena u prihvatilištu ili boravi na javnim ili

 drugim mjestima koja nisu namijenjena za stanovanje,

14. osnovne životne potrebe su prehrana, smještaj, odjeća i druge stvari za osobne potrebe.

 Osnovne životne potrebe djece i mladeži obuhvaćaju i potrebe koje proizlaze iz njihovog

 razvoja i odrastanja te odgoja i obrazovanja. Osnovne životne potrebe djece s

 teškoćama u razvoju i odraslih osoba s invaliditetom obuhvaćaju i dodatne potrebe koje

 proizlaze iz oštećenja njihovog zdravlja, odnosno invaliditeta

15. prihod su novčana sredstva ostvarena po osnovi rada, mirovine, primitaka od imovine ili

 na neki drugi način, primjerice primitak od udjela u kapitalu, kamate od štednje i sl.

 ostvarena u tuzemstvu i inozemstvu, umanjen za iznos uplaćenog poreza i prireza

16. imovina su sve pokretnine, nekretnine, imovinska prava, iznos gotovine u domaćoj i

 stranoj valuti, štednja, odnosno novčana sredstva na osobnim računima ili štednim

 knjižicama, darovi, vrijednosni papiri, dionice, poslovni udjeli, stambena štednja, životno

 osiguranje i ostala imovina u tuzemstvu i u inozemstvu

Članak 6.

Prava i pomoći iz socijalne skrbi utvrđena ovom Odlukom osiguravaju se hrvatskim državljanima koji imaju prebivalište na području Grada Dubrovnika, azilantima i strancima pod supsidijarnom zaštitom s prebivalištem na području grada Dubrovnika kojima je međunarodna zaštita odobrena posebnim propisom.

**III. PRAVA I POMOĆI IZ SOCIJALNE SKRBI**

Članak 7.

Pod uvjetima, na način i u postupku utvrđenom ovom Odlukom, samac ili obitelj kojima je utvrđen status korisnika mogu ostvariti slijedeća prava, i (ili) naknade/ pomoći:

1. pravo na naknadu za troškove stanovanja
2. pravo na jednokratnu novčanu naknadu
3. pravo na pomoć za troškove pogreba
4. godišnja potpora za nezaposlene samohrane roditelje
5. dodatak umirovljenicima
6. novčana pomoć starijima od 65 godina
7. mjesečni dodatak korisnicima osobne invalidnine
8. novčana pomoć samohranim roditeljima i jedno roditeljskim obiteljima koje imaju status roditelja njegovatelja

Korisnik socijalne skrbi može istovremeno ostvarivati više pojedinačnih prava ,odnosno oblika pomoći pobliže označenih u prednjem stavku ako njihovo istodobno ostvarivanje ne proturječi ovoj Odluci i svrsi kojoj je ostvarivanje prava/pomoći namijenjeno.

Prava socijalne skrbi utvrđena ovom Odlukom ne mogu se prenositi na drugu osobu niti nasljeđivati.

**1. Pravo na naknadu za troškove stanovanja**

Članak 8.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaje se u visini od 40% iznosa zajamčene minimalne naknade priznate samcu ili kućanstvu.

Ako su troškovi stanovanja manji od 40% iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

**2. Pravo na jednokratnu novčanu naknadu**

Članak 9.

Pravo na jednokratnu novčanu naknadu priznaje se samcu ili kućanstvu koje zbog podmirenja izvanrednih troškova nastalih uslijed trenutnih životnih okolnosti (rođenja ili obrazovanja djeteta, bolesti ili smrti člana obitelji, prirodne nepogode i slično) nije u mogućnosti podmiriti osnovne životne potrebe.

Pravo na jednokratnu novčanu naknadu može se priznati i radi nabave osnovnih predmeta u kućanstvu ili nabave nužne odjeće ili obuće u slučaju da se nabava nužnih predmeta u kućanstvu odnosno odjeće i obuće ne može osigurati putem humanitarnih organizacija.

Članak 10.

Pravo na jednokratnu novčanu pomoć može ostvariti korisnik ako ispunjava jedan od ovih uvjeta:

a) socijalni uvjet,

b) uvjet prihoda,

c) posebni uvjet,

1. **Socijalni uvjet**

Članak 11.

Korisnik ispunjava socijalni uvjet ako na temelju rješenja nadležnog tijela za socijalnu skrb, ostvaruje pravo na zajamčenu minimalnu naknadu.

1. **Uvjet prihoda**

Članak 12.

 Uvjet prihoda ispunjava Korisnik s prihodom, i to:

 - samac do 3.200,00 kuna,

 - dvočlano kućanstvo do 4.000,00 kuna,

 - tročlano kućanstvo do 5.200,00 kuna,

 - četveročlano kućanstvo 6.500,00 kuna,

 - ako kućanstvo ima više od četiri člana, cenzus prihoda za svakog se člana povećava

 za 875,00 kuna.

Pod prihodom iz stavka 1. ovoga članka, smatra se iznos prosječnog mjesečnog prihoda Korisnika ostvarenog (isplaćenog) u tri mjeseca koja prethode mjesecu u kojem je podnesen zahtjev za ostvarivanje prava, a čine ga sva novčana sredstva koja Korisnik ostvari po osnovi rada, mirovine, primitaka od imovine ili na neki drugi način.

U prihode iz stavka 2. ovoga članka ne uračunavaju se iznosi s osnova naknada, odnosno pomoći iz socijalne skrbi utvrđeni ovom Odlukom te svi doplatci, naknade i potpore određeni Zakonom o socijalnoj skrbi.

Iznos prihoda kućanstva iz stavka 2. ovoga članka umanjuje se za iznos koji na temelju propisa o obiteljskim odnosima član kućanstva plaća za uzdržavanje osobe koja nije član toga kućanstva.

Nezaposlena radno sposobna osoba može ostvariti pravo na jednokratnu novčanu naknadu utvrđenu ovom Odlukom, ako je uredno evidentirana kao nezaposlena osoba pri nadležnoj službi za zapošljavanje najmanje tri mjeseca prije podnošenja zahtjeva za ostvarivanje prava.

1. **Posebni uvjet**

Članak 13.

Posebni uvjet ispunjavaju:

1. hrvatski ratni vojni invalidi iz Domovinskog rata (sve skupine oštećenja organizma sukladno Zakonu),
2. hrvatski branitelji iz Domovinskog rata, koji su sudjelovali u obrani suvereniteta Republike Hrvatske,
3. djeca, udovice i roditelji smrtno stradalih, zatočenih ili nestalih hrvatskih branitelja iz Domovinskog rata,
4. djeca hrvatskih ratnih vojnih invalida iz Domovinskog rata (sve skupine oštećenja organizma sukladno Zakonu),
5. djeca civilnih invalida iz Domovinskog rata,
6. ratni i civilni invalidi rata iz Zakona o zaštiti vojnih i civilnih invalida rata,
7. dijete poginulog, umrlog ili nestalog ratnog i civilnog invalida rata, pod okolnostima iz Zakona o zaštiti vojnih i civilnih invalida rata.

Uz poseban uvjet pobliže označen u prednjem stavku korisnik mora zadovoljiti i uvjet propisan odredbom članka 12. ove Odluke.

U ostvarivanju prava utvrđenih ovom Odlukom, djeca, posvojenici i pastorčad osoba iz stavka 1. ovoga članka izjednačeni su.

Članak 14.

Visina iznosa naknade odobrava se sukladno stvarno iskazanim potrebama samca ili kućanstva koji zbog podmirenja izvanrednih troškova nastalih uslijed trenutnih životnih okolnosti na koje ne mogu utjecati nisu u mogućnosti podmiriti osnovne životne potrebe.

Visina naknade za samca/kućanstvo može iznositi najviše do 5.000,00 kuna na razini godine.

Gradonačelnik Grada Dubrovnika može u izuzetno opravdanim okolnostima zaključkom odrediti i veći iznos jednokratne novčane naknade.

Jednokratna novčana naknada odobrava se jednom u kalendarskoj godini, a iznimno se u opravdanim slučajevima može se odobriti i drugi put.

**3. Pravo na pomoć za troškove pogreba**

Članak 15.

Pravo na pomoć za troškove pogreba (osnovna pogrebna oprema i troškovi ukopa na općem polju) može ostvariti član obitelji umrlog ako ostvaruje uvjet prihoda iz članka 12. ove Odluke.

Pravo na pomoć za podmirenje troškova pogreba ne može ostvariti obitelj umrlog ili njegova rodbina ako naknadu za pogrebne troškove može ostvariti putem Zavoda ili drugih izvora, ili ako je umrli u trenutku smrti imao imovinu (nekretnine i pokretnine) , kao i ako je za života sklopio neki od obvezno pravnih ugovora (ugovor o doživotnom uzdržavanju ili ugovor o dosmrtnom uzdržavanju).

Grad će podmiriti pogrebne troškove iz stavka 1. ovoga članka i u slučaju kada umrli nije imao obitelj, odnosno ako je obitelj nepoznata ili nepoznatog boravišta.

**4. Jednokratna godišnja potpora maloljetnoj djeci nezaposlenih samohranih**

 **roditelja**

 Članak 16.

Nezaposleni samohrani roditelji koji su u evidenciji Upravnog odjela za obrazovanje, šport, socijalnu skrb i civilno društvo i u evidenciji Zavoda ostvaruju pravo na godišnju potporu i to prema broju maloljetne djece.

Godišnja potpora dodijelit će se za blagdan Sv. Nikole.

Iznos potpore utvrđuje se godišnje na temelju ukupnog iznosa iz Mjera socijalnog programa.

**5. Dodatak umirovljenicima**

Članak 17.

Umirovljenici koji se uzdržavaju samo od mirovine čiji iznos nije dostatan za zadovoljenje osnovnih životnih potreba ostvaruju pravo na mjesečni novčani dodatak u iznosu od 300,00 kuna. Cenzus za ostvarivanje mjesečnog dodataka iznosi 2.000,00 kn mirovine sa svim dodatcima i drugom vrstom prihoda.

Umirovljenici čija mirovina sa svim dodatcima ne prelazi iznos od 2.000 kn, a čije su socijalne prilike posebno otegotne ostvaruju uvećani mjesečni dodatak od 500,00 kn i to:

- umirovljenici koji od vlastite mirovine sami uzdržavaju jednog ili više članova obitelji,

- umirovljenici koji sami od vlastite mirovine podmiruju troškove najma stana te

- umirovljenici koji ostvaruju pravo na doplatak za pomoć i njegu temeljem uvjeta prihoda

 sukladno Zakonu o socijalnoj skrbi.

Umirovljenicima koji se uzdržavaju samo od mirovine koja sa svim dodatcima iznosi od 2.001,00 kn do 2.200,00 kn isplatit će se dva puta godišnje iznos od 400,00 kn, a umirovljenicima koji se uzdržavaju samo od mirovine koja sa svim dodatcima iznosi od 2.201,00 do 2.500,00 kn isplatit će se dva puta godišnje iznos od 300,00 kn.

Članak 18.

Upravni odjel za obrazovanje, šport, socijalnu skrb i civilno društvo zatražit će radi provedbe prednjeg članka ove Odluke od Hrvatskog zavoda za mirovinsko osiguranje ispis korisnika mirovina s prebivalištem na području Grada Dubrovnika.

Svi osobni podaci koji se u okviru ovog postupka obrađuju u smislu Opće uredbe o zaštiti osobnih podataka smatraju se poslovnom tajnom, te se ne smiju obrađivati izvan svrhe za koju su prikupljeni, odnosno bez zakonske osnove. Grad Dubrovnik se obvezuje čuvati povjerljivost svih osobnih podataka, te će iste osobne podatke koristiti isključivo u točno određenu svrhu, a nakon ostvarenja svrhe svi osobni podaci će se brisati.

**6. Pravo na novčanu pomoć starijim osobama iznad 65 godina bez osobnog**

 **prihoda**

Članak 19.

Pravo na novčanu pomoć starijim osobama bez osobnog prihoda može ostvariti korisnik ako je stariji od 65 godina i nema vlastitu mirovinu, niti drugu vrstu osobnih prihoda.

Visina novčane pomoći iz stavka 1. ovoga članka, za svaku godinu utvrđuje se mjerama socijalnog programa Grada Dubrovnika.

Pomoć iz stavka 2. ovoga članka ostvaruje se na način da se Korisniku iznos novčane pomoći doznačuje putem banke.

Pomoć iz stavka 2. ovoga članka isplaćuje se Korisniku, u pravilu, do kraja mjeseca za protekli mjesec.

**7. Pravo na mjesečni dodatak korisnicima osobne invalidnine**

Članak 20.

Svi korisnici osobne invalidnine prema evidenciji Zavoda ostvaruju pravo na mjesečni dodatak u iznosu od 300,00 kuna mjesečno.

Novčana pomoć isplaćuje se prema mjesečnom popisu Zavoda i ne može se ostvarivati retroaktivno sukladno Rješenju kojim je navedeno pravo priznato.

1. **Novčana pomoć samohranim roditeljima i jedno roditeljskim obiteljima koje imaju status roditelja njegovatelja**

Članak 21.

Samohranim roditeljima i jedno roditeljskim obiteljima kojima je Zavod priznao pravo na status roditelja njegovatelja isplaćivat će novčana pomoć u iznosu od 1.000,00 kuna mjesečno.

Zavod će mjesečno dostavljati Upravnom odjelu za obrazovanje, šport, socijalnu skrb i civilno društvo popis korisnika.

**IV. NADLEŽNOST I POSTUPAK**

 Članak 22.

Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke ili po službenoj dužnosti.

Postupak iz st. 1. ovog članka po službenoj dužnosti pokreće se na temelju obavijesti članova obitelji, ustanova, udruga, vjerskih zajednica trgovačkih društava i drugih pravnih osoba te državnih i drugih tijela kao i na temelju činjenica koje su u drugim postupcima utvrdili službenici Grada ili putem nadležnog tijela za socijalnu skrb.

Članak 23.

Zahtjev se u pisanom obliku podnosi Odjelu, ukoliko ovom Odlukom nije drugačije utvrđeno.

Podnositelj zahtjeva je dužan dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava.

Za točnost podataka navedenih u zahtjevu podnositelj zahtjeva odgovara materijalno i kazneno.

Uz zahtjev za pokretanje postupka za ostvarivanje prava iz socijalne skrbi, kao i tijekom korištenja prava, podnositelj je dužan dostaviti, odnosno predočiti Odjelu odgovarajuće isprave odnosno dokaze potrebne za ostvarivanje prava i drugih oblika pomoći/potpore.

Odjel može odlučiti da se posebno ispitaju relevantne činjenice i okolnosti od kojih ovisi ostvarivanje pojedinačnog prava.

Prilikom predaje zahtjeva za ostvarivanje prava podnositelj, odnosno korisnik predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje svoju privolu da službenik Odjela ima pravo iste obrađivati, provjeravati čuvati i koristiti u skladu s propisima o zaštiti osobnih podataka ili pribavljati potrebne podatke o korisniku iz službenih evidencija koje vode nadležna državna ili županijska tijela i/ili ustanove ,a sve u svrhu utvrđivanja činjeničnog stanja radi donošenja pravilnog i zakonitog rješenja.

Članak 24.

O zahtjevu za ostvarivanje prava na naknadu za troškove stanovanja, prava na jednokratnu novčanu naknadu, i prava na pomoć za troškove pogreba, Odjel odlučuje rješenjem, ukoliko ovom Odlukom nije drugačije utvrđeno.

Članak 25.

Korisnik kojem je priznato pravo propisano ovom Odlukom, dužan je Odjelu prijaviti svaku promjenu činjenica i okolnosti koje utječu na daljnje korištenje ili opseg prava, u roku od 8 dana od dana nastanka promjene.

Na temelju obavijesti korisnika ili na osnovi podataka pribavljenih po službenoj dužnosti , Odjel će donijeti novo rješenje samo ako su se promijenile okolnosti o kojima ovisi priznavanje prava i visina priznatog prava.

Na donošenje rješenja primjenjuju se odredbe Zakona o općem upravnom postupku.

Članak 26.

Odjel ima pravo nadzirati da li se sredstva odobrena za ostvarivanje prava iz ove Odluke koriste u svrhu za koje su namijenjena.

Članak 27.

Korisnik koji je ostvario neko pravo iz socijalne skrbi propisano ovom Odlukom, dužan je vratiti neosnovano primljenu naknadu, odnosno pomoć ako je:

- na temelju neistinitih ili netočnih podataka za koje je on, njegov skrbnik ili njegov

 udomitelj znao ili je morao znati da su neistiniti, odnosno netočni ili na drugi

 protupravan način ostvario pravo koje mu ne pripada,

- ostvario pravo zbog toga što on, njegov skrbnik ili njegov udomitelj nije prijavio

 promjenu koja utječe na gubitak ili opseg prava za koju je on, odnosno njegov skrbnik

 ili njegov udomitelj znao ili je morao znati,

- mu je isplaćena naknada, odnosno pomoć na koju nije imao pravo prema rješenju ili

 mu je naknada, odnosno pomoć isplaćena u većem iznosu od iznosa određenog u

 rješenju.

Članak 28.

Kada Odjel utvrdi okolnosti iz članka 26. ove Odluke, pozvat će Korisnika da neosnovano primljenu naknadu, odnosno pomoć vrati u roku od 15 dana od dana zaprimljene obavijesti o utvrđenim okolnostima.

Članak 29.

Odjel može sa Korisnikom sklopiti nagodbu o načinu i vremenu povrata neosnovano primljene naknade, odnosno pomoći pri čemu se uzima u obzir imovno stanje i socijalni uvjeti Korisnika.

Na povrat neosnovano isplaćenih iznosa pomoći i potpora utvrđenih ovom Odlukom i naknadu štete odgovarajuće će se primijeniti odredbe Zakona O socijalnoj skrbi.

**V. ŽALBA**

Članak 30.

Protiv prvostupanjskog rješenja Odjela dopuštena je Žalba.

O žalbi protiv prvostupanjskog rješenja Odjela o priznavanju prava na naknadu za troškove stanovanja, pravo na jednokratnu novčanu naknadu, prava na naknadu za podmirenje troškove pogreba odlučuje nadležno tijelo Dubrovačko neretvanske županije.

Žalba izjavljena protiv rješenja iz ovog članka ne odgađa izvršenje rješenja.

**VI. RAZMJENA PODATAKA**

Članak 31.

Grad će se Zavodom i drugim pružateljima socijalnih usluga razmjenjivati podatke o naknadama, pomoći i socijalnim uslugama u skladu s propisom kojim se uređuje zaštita osobnih podataka.

**VII. EVIDENCIJA I DOKUMENTACIJA**

Članak 32.

Odjel je dužan voditi evidenciju i dokumentaciju o ostvarivanju prava iz socijalne skrbi propisanih ovom Odlukom.

**VIII. PRIJELAZNE I ZAVRŠNE ODREDBE**

Članak 33.

Broj korisnika koji mogu ostvariti pojedina prava utvrđena ovom Odlukom može biti ograničen ovisno o namjenskim prihodima u proračunu Grada za tekuću godinu osim u slučaju ostvarivanja prava iz socijalne skrbi koje je Grad dužan osigurati.

Članak 34.

Poslove ili dio poslova u svezi ostvarivanjem prava utvrđenih ovom Odlukom, odnosno pružanja usluga ili dijela usluga korisnicima prava iz ove Odluke, Grad može povjeriti i nekoj drugoj pravnoj ili fizičkoj osobi ovlaštenoj za obavljanje tih usluga s kojom će sklopiti ugovor.

Članak. 35.

Odredba čl. 8, kojom je propisano Pravo na naknadu za troškove stanovanja ovom Odlukom primjenjivati će se od 1. 1. 2023. godine.

Dodatak umirovljenicima utvrđen ovom Odlukom primjenjivati će se od 1. 3. 2023. godine.

Postupci započeti prije dana stupanja na snagu ove Odluke dovršiti će se prema odredbama Odluke o socijalnoj skrbi ( „Službeni glasnik Grada Dubrovnika“ broj 5/14,4/16 i 11/16).

U postupku povodom žalbe izjavljene protiv rješenja donesenog prije dana stupanja na snagu ove Odluke primijeniti će se odredbe Odluke o socijalnoj skrbi koja je bila na snazi u vrijeme donošenja prvostupanjskog rješenja.

Članak 36.

Danom stupanja na snagu ove Odluke prestaje važiti Odluka o socijalnoj skrbi Grada Dubrovnika („Službeni glasnika Grada Dubrovnika“ broj 5/14,4/16 i 11/16).

Članak 37.

Ova Odluka stupa na snagu osmoga dana od dana objave u "Službenom glasniku Grada Dubrovnika."